SAM 4.2.1.2. pasākuma projektu analīze

Atbilstoši 2020. gada 19. maija Ministru kabineta protokola Nr. 34 33§ (TA-882 ) 3. punktā noteikto pienākumu Ekonomikas ministrijai: “..*Vienlaikus, pirms tālākas 4.2.1.2.pasākuma īstenošanas turpināšanas, Ekonomikas ministrijai veikt visu 4.2.1.2.pasākuma īstenošanā esošo un plānoto projektu pārskatīšanu un izvērtēšanu, nodrošinot 4.2.1.2.pasākumā atlikušā finansējuma novirzīšanu gatavākajiem un efektīvākajiem projektiem, tai skaitā augstas prioritātes kultūras un izglītības nozares ēku projektiem 4.2.1.2.pasākuma 2.projektu iesniegumu atlases kārtas ietvaros.*.”, Ekonomikas ministrija sadarbībā ar Centrālo finanšu un līgumu aģentūru (turpmāk – CFLA) sagatavojusi detalizētu apskatu par projektiem, kuri atrodas vērtēšanas statusā.

 Izvērtējuma sagatavošanā izmantota oficiāli pieejamā informācija, ko finansējuma saņēmējs iesniedzis CFLA.

* Projekts Nr. 4.2.1.2./19/I/026. **Nodrošinājuma valsts aģentūras Valsts robežsardzes Ludzas pārvalde**. Projektam nepieciešamais kopējais finansējums 187 676,45 *euro*. Projekta iesniegumā paredzēts 8 727,13 euro liels publiskais finansējums, kā rezultātā 95,35% no projekta kopējām izmaksām sastāda neattiecināmās izmaksas. Lai arī projekta gatavības pakāpe klasificējama kā augsta (izstrādāta tehniskā dokumentācija: tehniskās apsekošanas atzinums, energosertifikāts, būvprojekts (akceptēts būvvaldē), izveidota būvdarbu iepirkuma komisija un izstrādāta tehniskā specifikācija), būvprojekts izstrādāts 2017. gadā, kas norāda uz lielu sadārdzinājuma iespējamību. Nodrošinājuma valsts aģentūra norāda, ka projekta īstenošanā ieguldīts 9513,63 *euro* liels līdzekļu apjoms.
* Projekts Nr. 4.2.1.2./19/I/029. **Nodrošinājuma valsts aģentūras Valsts ugunsdzēsības un glābšanas dienesta Rīgas reģiona pārvaldes Saulkrastu daļa**. Projektam nepieciešamais kopējais finansējums 271 113,33 *euro*. Projekta iesniegumā paredzēts 27 113,33 *euro* liels publiskais finansējums, kā rezultātā 89,89% no projekta kopējām izmaksām sastāda neattiecināmās izmaksas. Lai arī projekta gatavības pakāpe klasificējama kā augsta (izstrādāta tehniskā dokumentācija: tehniskās apsekošanas atzinums, energosertifikāts un būvprojekts (akceptēts būvvaldē), izveidota būvdarbu iepirkuma komisija un izstrādāta tehniskā specifikācija), būvprojekts izstrādāts 2017. gadā, kas norāda uz lielu sadārdzinājuma iespējamību. Nodrošinājuma valsts aģentūra norāda, ka projekta īstenošanā ieguldīts 16 464,47 *euro* liels līdzekļu apjoms.
* Projekts Nr. 4.2.1.2./19/I/024. **Nodrošinājuma valsts aģentūras ēka Zaļajā ielā 12, Bauskā, Bauskas novadā**. Projektam nepieciešamais kopējais finansējums 713 480,66 *euro*. Projekta iesniegumā paredzēts 31 291,57 *euro* liels publiskais finansējums, kā rezultātā 95,61% no projekta kopējām izmaksām sastāda neattiecināmās izmaksas. Vienlaikus Iekšlietu ministrija norāda, ka attiecināmo izmaksu apmēru plānots palielināt līdz 94%-100% (ievērojot MK noteikumu Nr.534 noteiktos kritērijus: siltumenerģijas ietaupījums ir 0,3 MWh gadā un projekta attiecināmās izmaksas kopā nepārsniedz 300 euro par vienu ēkas kopējās platības kvadrātmetru un atkarībā no projekta vērtēšanas), veicot iekšējo kvotas pārdali. Projekta gatavības pakāpe klasificējama ka augsta (izstrādāta tehniskā dokumentācija: tehniskās apsekošanas atzinumi, energosertifikāti, būvprojekts (akceptēts būvvaldē), veikta būvprojekta ekspertīze, izstrādāta apliecinājuma karte, 2020.gada aprīlī izsludināts atkārtots būvdarbu iepirkums, iepirkumu komisija gatava pieņemt lēmumu par iepirkuma rezultātiem, kā arī varētu tikt noslēgts būvdarbu līgumu), būvprojekta izstrāde veikta 2019. gadā, kas norāda uz mērenu sadārdzinājuma iespējamību. Saskaņā ar Nodrošinājuma valsts aģentūras sniegto informāciju par organizētā būvdarbu iepirkuma rezultātiem pretendentu iesniegtie finanšu piedāvājumi atbilst kontroltāmes izmaksām, kā arī izmaksas ir zemākas. Nodrošinājuma valsts aģentūra norāda, ka projekta īstenošanā ieguldīts 32 561,60 *euro* liels līdzekļu apjoms.
* Projekts Nr. 4.2.1.2./19/I/025. **Nodrošinājuma valsts aģentūras ēka Valsts policijas Latgales reģiona pārvaldes Preiļu iecirknis**. Projektam nepieciešamais kopējais finansējums 584 841,72 *euro*. Projekta iesniegumā paredzēts 188 278,62 *euro* liels publiskais finansējums, kā rezultātā 67,81% no projekta kopējām izmaksām sastāda neattiecināmās izmaksas. Vienlaikus Iekšlietu ministrija norāda, ka attiecināmo izmaksu apmēru plānots palielināt līdz 89,45% (ievērojot MK noteikumu Nr.534 noteiktos kritērijus: siltumenerģijas ietaupījums ir 0,3 MWh gadā un projekta attiecināmās izmaksas kopā nepārsniedz 300 euro par vienu ēkas kopējās platības kvadrātmetru), veicot iekšējo kvotas pārdali. Projekta gatavības pakāpe klasificējama ka augsta (izstrādāta tehniskā dokumentācija: tehniskās apsekošanas atzinums, energosertifikāts un būvprojekts (akceptēts būvvaldē), veikta būvprojekta ekspertīze, 2020.gada aprīlī izsludināts atkārtots būvdarbu iepirkums un iepirkumu komisija gatava pieņemt lēmumu par iepirkuma rezultātiem, kā arī varētu tikt noslēgts būvdarbu līgumu), būvprojekta izstrāde veikta 2018. gadā. Saskaņā ar Nodrošinājuma valsts aģentūras sniegto informāciju par organizētā būvdarbu iepirkuma rezultātiem pretendentu iesniegtie finanšu piedāvājumi atbilst kontroltāmes izmaksām, kā arī izmaksas ir zemākas. Nodrošinājuma valsts aģentūra norāda, ka projekta īstenošanā ieguldīts 25 894,00 *euro* liels līdzekļu apjoms.
* Projekts Nr. 4.2.1.2./20/I/002. **Latvijas Jūras akadēmijai lietošanā nodota valsts ēka Flotes ielā 12**. Nepieciešamais finansējuma apmērs sastāda 956 651,00 *euro*, no kuriem viss iekļaujams attiecināmajās izmaksās. Projekts neizpilda iegūstamā enerģijas ietaupījuma kritēriju, kura vērtība ietaupītajam siltumam pret attiecināmajām izmaksām ir 0,2761 (nesasniedzot 0,3 robežu). Projekta gatavības pakāpe vērtējama kā zema, proti, nav izstrādāts būvprojekts.
* Projekts Nr. 4.2.1.2./20/I/001. **Latvijas Lauksaimniecības universitātes Veterinārmedicīnas fakultātes ēkas A korpuss**. Projektam nepieciešams 858 825,70 euro liels finansējuma apmērs, no kura 519 306,00 *euro* attiecināmās izmaksas. Projekts neizpilda iegūstamā enerģijas ietaupījuma kritēriju, kura vērtība ietaupītajam siltumam pret attiecināmajām izmaksām ir 0 (nesasniedzot 0,3 robežu). Projekta gatavības pakāpe vērtējama kā augsta, būvprojekts izstrādāts 2019. gadā, kas norāda uz mērenu sadārdzinājuma iespējamību.
* Projekts Nr. 4.2.1.2./19/I/028. **Latvijas Lauksaimniecības universitātes Meža fakultātes ēka**. Projektam nepieciešams 814 516,95 *euro* liels finansējuma apmērs, no kura 794 676,01 *euro* attiecināmās izmaksas. Projekts neizpilda iegūstamā enerģijas ietaupījuma kritēriju, kura vērtība ietaupītajam siltumam pret attiecināmajām izmaksām ir 0,238 (nesasniedzot 0,3 robežu). Projekta gatavības pakāpe vērtējama kā augsta, būvprojekts izstrādāts 2020. gadā, kas norāda uz nelielu sadārdzinājuma iespējamību.
* Projekts Nr. 4.2.1.2./19/I/004. **Atvasinātas publiskas personas “Agroresursu un ekonomikas institūts” struktūrvienība Stendes pētniecības centrs**. Projektam nepieciešams 501 702,00 *euro* liels finansējuma apmērs, no kura visas irattiecināmās izmaksas. Projekta gatavības pakāpe vērtējama kā zema, nav izstrādāts būvprojekts. Finansējuma saņēmējs norāda, ka projekta īstenošanā ieguldīts 15 511,00 *euro* liels līdzekļu apjoms (bez PVN).
* Projekts Nr. 4.2.1.2./19/I/023. **Rīgas Stila un modes tehnikuma mācību korpusa ēka**. Projektam nepieciešams 644 208,30 *euro* liels finansējuma apmērs, no kura 567 415,00 *euro* irattiecināmās izmaksas. Projekts neizpilda iegūstamā enerģijas ietaupījuma kritēriju, kura vērtība ietaupītajam siltumam pret attiecināmajām izmaksām ir 0 (nesasniedzot 0,3 robežu), Izglītības un zinātnes ministrija norāda, ka veikti precizējumi projekta iesniegumā, kuru rezultātā kvalitātes kritēriju minimālā vērtība tiek sasniegta. Projekta gatavības pakāpe vērtējama kā augsta, būvprojekts izstrādāts 2019. gadā, kas norāda uz mērenu sadārdzinājuma iespējamību. CFLA norāda, ka projektam nekvalitatīvi izstrādāts energosertifikāts, pēc kura datiem projekts nav īstenojams. Iesniedzējs norādījis, ka projektā jau ieguldīti 43 626,28 *euro*.
* Projekts Nr. 4.2.1.2./19/I/017. **Latvijas Neredzīgo biedrības ēka Braila ielā 4, Rīgā**. Projektam nepieciešams 171 441,43 *euro* liels finansējuma apmērs, no kura visas irattiecināmās izmaksas. Projekta gatavības pakāpe vērtējama kā vidēja.
* Projekts Nr. 4.2.1.2./19/I/021. **Rīgas Tirdzniecības profesionālās vidusskolas ēka**. Projektam nepieciešams 589 200,00 *euro* liels finansējuma apmērs, no kura visas irattiecināmās izmaksas. Projekta gatavības pakāpe vērtējama kā zema, nav izstrādāts būvprojekts. Finansējuma saņēmējs norāda, ka projektā jau ieguldītais finansējuma apjoms sastāda 10 000 *euro*.
* Projekts Nr. 4.2.1.2./19/I/014. **Latvijas neredzīgo biedrības ēka Liepājā**. Projektam nepieciešams 586 586,84 *euro* liels finansējuma apmērs, no kura 399 935,81 euro irattiecināmās izmaksas. Projekta gatavības pakāpe vērtējama kā zema, nav izstrādāts būvprojekts.
* Projekts Nr. 4.2.1.2./19/I/018. **Latvijas Lauksaimniecības universitātes Tehniskās fakultātes mācību korpusa daļa**. Projektam nepieciešams 1 050 586,81 *euro* liels finansējuma apmērs, no kura 506 933,00 *euro* irattiecināmās izmaksas. Projekts neizpilda iegūstamā enerģijas ietaupījuma kritēriju, kura vērtība ietaupītajam siltumam pret attiecināmajām izmaksām ir 0,1891 (nesasniedzot 0,3 robežu). Projekta gatavības pakāpe vērtējama kā augsta, noslēgts līgums par būvniecību. Iesniedzējs norāda, ka būvdarbi jau ir uzsākti 2019. gada augustā.
* Projekts Nr. 4.2.1.2./19/I/012. **Nodrošinājuma valsts aģentūras administratīvā ēka, mācību korpuss un kopmītne**. Iekšlietu ministrija norāda, ka projektam nepieciešamais kopējais finansējums 7 250 388,85 euro, no kura 5 223 361,77 euro (iepriekš plānots 6 198 942,40 euro) ir attiecināmās izmaksas. Projekta gatavības pakāpe vērtējama kā augsta – ir izstrādāta tehniskā dokumentācija: tehniskās apsekošanas atzinumi (trīs ēkām), energosertifikāti (trīs ēkām), trīs ēku būvprojekti, izmaiņu projekti (akceptēti būvvaldē), veikta būvprojektu un izmaiņu projektu ekspertīze, 2020.gada 15.jūlijā ir izsludināts būvdarbu iepirkums, piedāvājumu iesniegšanas termiņš ir 2020.gada 18.augusts. Saskaņā ar Nodrošinājuma valsts aģentūras sniegto informāciju projekt a īstenošanā ieguldīti finanšu līdzekļi 361 071,17 euro apmērā. CFLA norāda, ka iesniegts sliktas kvalitātes energoaudits. Projekta iesniedzējs ir nodrošinājis energosertifikātu precizēšanu, precizēts projekta iesniegums iesniegts CFLA 2020.gada 3.jūlijā atkārtotai vērtēšanai. Pēc energosertifikātu precizēšanas un pārrēķina Projektā ir attiecināmo izmaksu finanšu līdzekļu rezerve 975 580,63 euro apmērā, kurus Nodrošinājuma valsts aģentūra ir gatava novirzīt projekta Nr.4.2.1.2/19/I/024 “Paaugstināt valsts ēku Zaļajā ielā 12, Bauskā, Bauskas novadā, energoefektivitāti” un projekta Nr.4.2.1.2/19/I/025 “Paaugstināt valsts ēkas Talsu ielā 2, Preiļos, Preiļu novadā, energoefektivitāti” attiecināmo izmaksu segšanai.
* Projekts Nr. 4.2.1.2./19/I/030. **VSIA “Kultūras un sporta centrs “Daugavas stadions”” Daugavas stadiona tribīnes ēka**. Projektam nepieciešams 1 267 112,00 *euro* liels finansējuma apmērs, no kura 1 047 200,00 *euro* irattiecināmās izmaksas. Projekta darbības ir pabeigtas. Iesniedzēja norāda, ka projekts tiek virzīts paralēli SAM 5.6.1. projektam, jo finansējums iekļauts kopējā projekta budžetā par pilnu teritorijas revitalizāciju un attīstību. Ja netiek realizēts SAM 5.6.1. projekts pilnībā, var radīties risks, ka nākas atmaksāt EK SAM 5.6.1. piešķirto un līdz šim apstiprināto un daļēji izlietoto finansējumu.
* Projekts Nr. 4.2.1.2./19/I/031. **VSIA “Daugavpils psihoneiroloģiskā slimnīca” Daugavpils psihoneiroloģiskās slimnīcas ēka**. Projektam nepieciešams 207 504,12 *euro* liels finansējuma apmērs, no kura 200 000,00 *euro* ir attiecināmās izmaksas. Projekta gatavības pakāpe vērtējama kā augsta, būvprojekts izstrādāts 2019. gadā, kas norāda uz mērenu sadārdzinājuma iespējamību.
* Projekts Nr. 4.2.1.2./19/I/022. **Valsts aizsardzības militāro objektu un iepirkumu centra bibliotēka NBS militārpersonām un Latvijas aizsardzības akadēmijas kadetiem**. Projektam nepieciešams 7 124 484,76 *euro* liels finansējuma apmērs, no kura 272 415,94 *euro* ir attiecināmās izmaksas. Projekta gatavības pakāpe vērtējama kā augsta, būvprojekts izstrādāts 2019. gadā.
* Projekts Nr. 4.2.1.2./19/I/016. **VAS “Valsts nekustamie īpašumi” Leļļu teātris**. Pēc oficiāli pieejamās informācijas projektam nepieciešams 840 596,00 *euro* liels finansējuma apmērs, no kura visas ir attiecināmās izmaksas. Projekta gatavības pakāpe vērtējama kā vidēja – izstrādes stadijā ir būvniecības ieceres dokumentācija. Vienlaikus Kultūras ministrija norāda, ka projektam kopumā nepieciešams 1 440 596 *euro* liels finansējuma apmērs, no kura līgums par CFLA noslēgts par 840 596 *euro*. 4.2.1.2.pasākuma ietvaros iespējams palielināt projekta finansējumu par 33 325 *euro*, kas ir maksimāli iespējamā summa, ko iespējams atbilstoši kritērijiem piesaistīt projektam. Neattiecināmās izmaksas 0,6 milj EUR apmērā plānots piesaistīt no pasākumiem Covid-19 izraisītās krīzes pārvarēšanai un ekonomikas atlabšanai investīcijām kultūrā. Finansējums konkrētu projektu attīstībai tiks paredzēts ar atsevišķu Ministru kabineta lēmumu līdz 2020.gada 18.augustam. Kultūras ministrija prioritāri ir ieplānojusi rast valsts budžeta finansējumu 2021.gada ietvarā projektam “Energoefektivitātes paaugstināšana ēkā Krišjāņa Barona ielā 16/18, Rīgā” (Leļļu teātra ēka). Iesniedzējs norāda, ka projektā jau ieguldītais līdzekļu apjoms līdz 30.06.2020. sastāda 51 756,13 *euro*.
* Projekts Nr. 4.2.1.2/20/I/003. **Valsts sociālās aprūpes centra “Kurzeme” aprūpes centrs “Veģi”**. Projektam nepieciešams 824 242,00 *euro* liels finansējuma apmērs, no kura visas ir attiecināmās izmaksas. Projekta gatavības pakāpe vērtējama kā vidēja. Iesniedzēja norāda, ka projektā jau ieguldītais līdzekļu apjoms sastāda 1198 *euro*.
* Projekts Nr. 4.2.1.2./19/I/007. **VSIA “Šampētera nams” ēka Jēzusbaznīcas ielā 11, Rīgā**. Projektam nepieciešams 659 592,20 *euro* liels finansējuma apmērs, no kura 653 330,00 *euro* ir attiecināmās izmaksas. Projekta gatavības pakāpe vērtējama kā vidēja. Iesniedzēja norāda, ka projektā jau ieguldītais līdzekļu apjoms sastāda 33 000 *euro*.

Ekonomikas ministrija ir lūgusi nozaru ministriju komentāru par vērtēšanā esošo projektu nozīmi finansējuma saņēmēja darbībā, attīstībā un pilnveidē, kā arī novērtēt sekas, ko atstātu finansējuma pārdale, proti, kādi būtu finansiālie zaudējumi. Sniedzot atbildi, nozaru ministrijas uzsver katra projekta nozīmi un apliecina gatavību tos īstenot.

Izvērtējot riskus, kuri apdraud projektu īstenošanu, konstatējams, ka Nodrošinājuma valsts aģentūras iesniegto projektu īstenošana ir apdraudēta lielo neattiecināmo izmaksu dēļ. Vienlaikus Iekšlietu ministrija ir informējusi, ka projektiem paredzētais finansējums tiks apgūts, koriģējot iesniegto projektu attiecināmās izmaksas, piemēram, Projekta Nr. 4.2.1.2./19/I/012 “Paaugstināt valsts ēku Ezermalas ielā 8A, Rīgā, energoefektivitāti” attiecināmo izmaksu finanšu līdzekļu rezerve tiks pārdalīta iesniegto projektu attiecināmo izmaksu segšanai. Tāpat Iekšlietu ministrija skaidro, ka projektu iesniegumi CFLA tika iesniegti atbilstoši Prioritārajā valsts ēku sarakstā plānotajam un attiecīgi projektu izmaksu sadalījums (attiecināmās un neattiecināmās izmaksas) tika noteiktas atbilstoši MK noteikumu Nr.534 1. pielikumā “Eiropas Reģionālās attīstības fonda un valsts budžeta finansējuma sadalījums” Iekšlietu ministrijai noteiktās kvotas 9 406 260 euro atlikumam, tāpēc izveidojās šķietama situācija, ka projektos ir procentuāli lielākas neattiecināmās izmaksas.

Ekonomikas ministrija ir guvusi apliecinājumu no nozaru ministrijām, ka visus iesniegtos projektus plānots īstenot.